CELEX: 
Language: fi
Date: 2019-07-29 00:00:00
Title: KOMISSION TÄYTÄNTÖÖNPANOPÄÄTÖS (EU) …/…, Singaporen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2014/248/EU kumoamisesta

KOMISSION TÄYTÄNTÖÖNPANOPÄÄTÖS (EU) …/…,
            
            
               annettu 29.7.2019,
            
            
               Singaporen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2014/248/EU kumoamisesta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009
                  1
                ja erityisesti sen 5 artiklan 6 kohdan,
            
            
               sekä katsoo seuraavaa:
            
            
               (1)Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jossa todetaan, että kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat oikeudellisesti sitovia vaatimuksia, jotka vastaavat mainitusta asetuksesta johtuvia vaatimuksia ja jotka pannaan täytäntöön ja joita valvotaan tehokkaasti kyseisessä kolmannessa maassa. Jotta oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut kolme ehtoa.
            
            
               (2)Komissio antoi 28 päivänä huhtikuuta 2014 täytäntöönpanopäätöksen 2014/248/EU
                  2
               , jossa se totesi näiden kolmen ehdon täyttyvän ja katsoi luottoluokituslaitoksia koskevan Singaporen oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
            
            
               (3)Singaporen oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013
                  3
                otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien laatua sekä luottoluokitusten esittämistä ja julkistamista. 
            
            
               (4)Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta.
            
            
               (5)Tätä taustaa vasten komissio pyysi 13 päivänä heinäkuuta 2017 Euroopan arvopaperimarkkinaviranomaiselta, jäljempänä ’ESMA’, neuvoja siitä, vastaako muun muassa Singaporen oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä.
            
            
               (6)ESMA totesi 17 päivänä marraskuuta 2017 julkaistussa teknisessä lausunnossaan, että Singaporen oikeudellinen ja valvontakehys ei sisällä riittäviä säännöksiä, jotka voisivat täyttää asetuksella (EU) N:o 462/2013 käyttöön otettujen lisävaatimusten tavoitteet.
            
            
               (7)Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Singaporen oikeudellinen ja valvontakehys ei tunnusta luokitusnäkymien käsitettä.
            
            
               (8)Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Singaporen oikeudellinen ja valvontakehys ei ole yhtä yksityiskohtainen eikä yhtä laajalti normeja asettava kuin unionin järjestelmä. Kehys sisältää vaatimuksen sisäisen valvontatoiminnon ja sisäisten menettelyjen käyttöönotosta eturistiriitojen havaitsemiseksi, lieventämiseksi ja ehkäisemiseksi. Se ei kuitenkaan sisällä nimenomaista vaatimusta, joka edellyttäisi puuttumista osakkeenomistajiin liittyviin eturistiriitoihin. Näin ollen ei ole kiellettyä antaa luottoluokitusta yhteisölle, jos luottoluokituslaitoksen johtokunnan jäsen tai osakkeenomistaja, jolla on yli 10 prosenttia luottoluokituslaitoksen osakkeista tai äänioikeuksista, omistaa yli 10 prosenttia luottoluokitellun yhteisön osakkeista. Yksittäistä henkilöä tai yhteisöä, jolla on hallussaan yli 5 prosenttia luottoluokituslaitoksen osakkeista tai äänioikeuksista, ei myöskään kielletä tarjoamasta konsultointi- tai neuvontapalveluja kyseisen luottoluokituslaitoksen luokittelemalle yhteisölle.
            
            
               (9)Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Singaporen oikeudellinen ja valvontakehys sisältää sisäpiiritiedon määritelmän, mutta luottoluokituksia ja niihin liittyviä tietoja ei automaattisesti katsota sisäpiiritiedoiksi.
            
            
               (10)Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Singaporen oikeudellisessa ja valvontakehyksessä ei ole nimenomaista vaatimusta, jonka mukaan luottoluokituslaitoksen olisi ilmoitettava luottoluokitellulle yhteisölle luottoluokituksesta ennen sen julkaisemista. Luottoluokituslaitoksen tarvitsee ilmoittaa luokituksesta luottoluokitellulle yhteisölle vain silloin, kun se on mahdollista ja tarkoituksenmukaista.
            
            
               (11)Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Singaporen oikeudellisen ja valvontakehyksen mukaan luottoluokituslaitoksen on perustettava tiukka ja virallinen tarkistustoiminto luokitusmenetelmien säännöllistä tarkastelua varten ja huolehdittava sen toiminnasta. Kehys ei kuitenkaan sisällä nimenomaista vaatimusta, jonka mukaan luottoluokituslaitoksen olisi korjattava menetelmien virheet ja järjestettävä kuuleminen menetelmiin tehtävistä muutoksista. Vaikka luottoluokituslaitosten on julkistettava kaikki menetelmiin tekemänsä olennaiset muutokset, niitä ei vaadita ilmoittamaan kyseisistä muutoksista valvontaviranomaiselle ja kaikille asianomaisille yhteisöille.
            
         
         
            
               (12)Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Singaporen oikeudelliseen ja valvontakehykseen sisältyy vaatimus, jolla varmistetaan, että luottoluokitustoimintaan ja -menetelmiin liittyy riittävästi ohjeistusta.
            
            
               (13)Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Singaporen oikeudellisessa ja valvontakehyksessä ei ole järjestelmällisiä vaatimuksia, jotka edellyttäisivät, että luottoluokituslaitokset toimittavat tiedot hinnoittelupolitiikastaan valvontaviranomaiselle tai luottoluokitelluille yhteisöille. Valvontaviranomainen voi kuitenkin pyytää näitä tietoja osana valvontatoimiaan. Kehyksessä ei myöskään vaadita, että asiakkailta perittävien maksujen olisi oltava kustannusperusteisia ja syrjimättömiä.
            
            
               (14)Tarkasteltujen tekijöiden perusteella luottoluokituslaitoksia koskeva Singaporen oikeudellinen ja valvontakehys ei täytä kaikkia asetuksen (EY) N:o 1060/2009 5 artiklan 6 kohdan toisessa alakohdassa säädettyjä vastaavuusehtoja. Näin ollen sen ei voida katsoa vastaavan kyseisessä asetuksessa vahvistettua oikeudellista ja valvontakehystä.
            
            
               (15)Sen vuoksi täytäntöönpanopäätös 2014/248/EU olisi kumottava.
            
            
               (16)Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Kumotaan täytäntöönpanopäätös 2014/248/EU.
            
            
               2 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
            
               Tehty Brysselissä 29.7.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 302, 17.11.2009, s. 1.
               
               
                  
                     (2)
                  
                        Komission täytäntöönpanopäätös 2014/248/EU, annettu 28 päivänä huhtikuuta 2014, Singaporen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 132, 3.5.2014, s. 73).
               
               
                  
                     (3)
                  
                        Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).